## Rješenje Ustavnog suda Republike Hrvatske broj U-VII-700 od 11

### NN 61/1997 (13.6.1997.), Rješenje Ustavnog suda Republike Hrvatske broj U-VII-700 od 11

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić, predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući o zahtjevu
Hrvatske stranke prava 1861 za provođenje nadzora nad ustavnošću i zakonitošću
izbora za predsjednika Republike Hrvatske, na sjednici održanoj dana 11.
lipnja 1997. godine, donio je sljedeće

## **RJEŠENJE**

1. Ne prihvaća se zahtjev Hrvatske stranke prava 1861 za provođenje
postupka nadzora nad ustavnošću i zakonitošću izbora za predsjednika Republike
Hrvatske.

2. Ovo rješenje objavit će se u "Narodnim novinama".

Obrazloženje

Hrvatska stranka prava 1861 zatražila je od Ustavnog suda Republike
Hrvatske da provede nadzor nad ustavnošću i zakonitošću izbora predsjednika
Republike Hrvatske u odnosu na kandidiranje dr. Franje Tuđmana za predsjednika
Republike Hrvatske i zbog onemogućavanja isticanja Dobroslava Parage za
kandidata za predsjednika Republike Hrvatske.

Prvi dio zahtjeva obrazlaže se navodom da je dr. Franjo Tuđman bio dva
puta predsjednikom Republike Hrvatske te da je njegovo ponovno kandidiranje
za predsjednika protivno odredbi članka 95. stavka 2. Ustava Republike
Hrvatske. Drugi dio zahtjeva obrazlaže se navodom da je Hrvatska radiotelevizija
25. svibnja o. g. objavila vijest kako je Hrvatska stranka prava 1861 odlučila
na predstojećim izborima poduprijeti kandidata Vladu Gotovca. Demanti ove
vijesti, koji je podnositelj zahtjeva zatražio, nije objavljen. Uz to HPT
je, navodno, podnositelju zahtjeva isključila telefonske linije i time
onemogućila da se aktivisti stranke, koji su prikupljali potpise za podršku
kandidature Dobroslava Parage, obavijeste da i dalje skupljaju potpise.

Zahtjev nije osnovan.

Odredbu članka 95. stavka 2. Ustava, po kojoj nitko ne može biti više
od dva puta predsjednikom Republike Hrvatske, nije moguće tumačiti ni primijeniti
odvojeno od ostalih odredbi Ustava o predsjedniku Republike Hrvatske, posebice
od ostalih odredbi članka 95. i od odredbi Ustavnog zakona za provedbu
Ustava Republike Hrvatske ("Narodne novine", br. 34/92).

Po odredbi članka 95. stavka 1. Ustava, predsjednik Republike Hrvatske
bira se na temelju općeg i jednakog biračkog prava na neposrednim izborima
tajnim glasovanjem na vrijeme od pet godina, a po stavku 3. istog članka
bira se većinom svih birača koji su glasovali. Prije nego preuzme dužnost,
predsjednik polaže svečanu prisegu kojom se obvezuje na vjernost Ustavu
(članak 95. stavak 7.).

Po odredbi članka 95. stavka 2. Ustava, nitko ne može biti predsjednikom
više od dva puta, ali ta se odredba, kao i sve druge odredbe tog članka,
odnose samo na predsjednika koji je biran na neposrednim izborima i koji
je dao prisegu sukladno odredbi članka 95. stavka 7. Ustava.

Činjenica je da je dr. Franjo Tuđman bio predsjednik Predsjedništva
bivše Socijalističke Republike Hrvatske, a na tu je dužnost izabran 30.
svibnja 1990. na zajedničkoj sjednici Sabora suglasno amandmanu L. na Ustav
SRH. Temeljem amandmana LXXIII. na Ustav SRH postao je 25. srpnja 1990.
godine predsjednikom Republike Hrvatske, dakle, prije donošenja Ustava
Republike Hrvatske, pa se na to vremensko razdoblje taj Ustav nije mogao
odnositi. Nakon proglašenja Ustava Republike Hrvatske 22. prosinca 1990.,
a na temelju članka 7. Ustavnog zakona za provedbu Ustava Republike Hrvatske,
dr. Franjo Tuđman dobio je sve dužnosti i ovlaštenja predsjednika određene
Ustavom i to za prijelazno razdoblje do izbora za predsjednika Republike.
I konačno, Zakon o izboru predsjednika Republike Hrvatske ("Narodne novine",
br. 22/92 i 42/92) stupio je na snagu 25. travnja 1992., a dr. Franjo Tuđman
je na prvim neposrednim izborima, u skladu s Ustavom i spomenutim Zakonom,
2. kolovoza 1992. godine izabran za predsjednika Republike Hrvatske prvi
puta.

Sve do izbora 2. kolovoza 1992. dr. Franjo Tuđman bio je predsjednik
Predsjedništva SRH, izabran na posrednim izborima, odnosno, predsjednik
Republike Hrvatske koji je na tu dužnost došao po sili citiranih ustavnih
amandmana, odnosno Ustavnog zakona, a ne na temelju neposrednih izbora.
Zbog toga se, u smislu izloženog tumačenja odredbe članka 95. stavka 2.
Ustava, na ovo razdoblje citirana odredba ne može odnositi. Ovo tim više
što se radi o prijelaznom razdoblju za koje je, na temelju posebnih propisa
i određenih državnopravnih potreba, trebalo predsjednikom Republike Hrvatske
imenovati osobu koja je ranije obnašala dužnost predsjednika Predsjedništva
SRH, radi nesmetanog prelaska na novi ustavni i državnopravni sustav.

Zbog toga nema ustavnih i zakonskih zapreka da se dr. Franjo Tuđman
kandidira za predsjednika Republike na izborima raspisanim 13. svibnja
1997., koji su u tijeku.

O drugom dijelu zahtjeva, zahtjevu da se provede postupak nad ustavnošću
i zakonitošću izbora, u odnosu na onemogućavanje podnositelja zahtjeva
da istakne kandidata Dobroslava Paragu za predsjednika Republike Hrvatske,
ovaj Sud je već odlučio rješenjem od 4. lipnja 1997. godine, broj: U-VII-684/1997.

Odluka o objavi temelji se na odredbi članka 20. stavka 1. Ustavnog
zakona o Ustavnom sudu Republike Hrvatske ("Narodne novine", br. 13/91).

Broj: U-VII-700/1997
Zagreb, 11. lipnja 1997.
      USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 61/1997-959